יום אחרי הטבח במתחם שרונה, שבו נרצחו ארבעה ישראלים על ידי שני מחבלים, הפיקה קבוצה פלסטינית אנונימית סרטון שחזור קצר של ביצוע הפיגוע. סרטונים מסוג זה נועדו לעורר השראה בקרב צעירים פלסטינים נוספים ולעודד אותם לבצע פיגוע במתווה דומה.

בסרטון נראה שחקן שמגלם את אחד משני המחבלים, כשהוא יושב ואוכל בסעודת האיפטאר עם תום יום הצום ברמדאן. לאחר מכן נראה השחקן מתלבש בחליפה שחורה לבנה, בדומה לזו שלבשו שני המחבלים בפיגוע, אולם בניגוד אליהם הוא מתחפש לאדם חרדי ומסתיר מתחת לבגדיו רובה קרלו מאולתר, שעמו בוצע הפיגוע אמש.

בהמשך הסרטון נראים המחבלים כשהם מבצעים את פיגוע הירי ולאחר מכן שניהם נפגעים מירי. אחד המחבלים נראה אחר כך נושא תפילה בזמן שהוא שכוב פצוע על הרצפה.

בצהריים פרסמה הרשות הפלסטינית הודעת גינוי חריגה בעקבות הפיגוע הרצחני בת"א

ובה נמסר כי הנשיאות הפלסטינית מדגישה שוב את התנגדותה לכל הפיגועים אשר פוגעים באזרחים מכל צד, יהיו התירוצים וההצדקות לה אשר יהיו.

בהודעה צוין כי "השגת שלום צודק ויצירת אווירה חיובית - הן אשר יתרמו להסרה והפחתה של הסיבות למתיחות ולאלימות באזור". עוד צוין בהודעה כי השגת השלום תמנע פעולות שיגבירו את המתיחות ואת הפנייה לאלימות".